แนวโน้มดัชนีเช้าลุ้นรีบาวน์ตามต่างประเทศ
นักวิเคราะห์ฯคาดตลาดหุ้นไทยเช้านี้มีโอกาสรีบาวน์ตามตลาดต่างประเทศ นักลงทุนเริ่มมีความคาดหวังเชิงบวกต่อการแก้ปัญหาหนี้กรีซ
27 ก.ย. 2554

นักวิเคราะห์ฯคาดตลาดหุ้นไทยเช้านี้มีโอกาสรีบาวน์ตามตลาดต่างประเทศ นักลงทุนเริ่มมีความคาดหวังเชิงบวกต่อการแก้ปัญหาหนี้กรีซ
นายอภิชาติ ผู้บรรเจิดกุล นักวิเคราะห์หลักทรัพย์ สำนักวิจัย บล.ทิสโก้ กล่าวว่า ตลาดหุ้นไทยเช้านี้มีโอกาสที่จะรีบาวน์ตามตลาดหุ้นต่างประเทศ หลังนักลงทุนเริ่มมีความคาดหวังว่าสหภาพยุโรปจะสามารถแก้ปัญหาหนี้กรีซได้ แม้ขณะนี้จะยังไม่ได้มีมาตรการอะไรที่ชัดเจนออกมา แต่ในช่วงสัปดาห์นี้น่าจะเริ่มเห็นความคืบหน้า โดยวันนี้จะมีการหารือร่วมระหว่างนายกรัฐมนตรีกรีซกับทางเยอรมัน ซึ่งนักลงทุนคาดกันว่าน่าจะมีมาตรการหรือความชัดเจนอะไรออกมาบ้าง และนักลงทุนยังมีความคาดหวังเชิงบวกต่อการโหวตเพิ่มขนาดและศักยภาพด้านการปล่อยกู้ของกองทุนรักษาเสถียรภาพการเงินยุโรป(EFSF)ของประเทศสมาชิกยุโรป เช่น สโลวาเกีย,ฟินแลนด์,เยอรมนีและออสเตรีย ในช่วงระหว่างวันที่ 27-30 ก.ย.ตามลำดับ
ประกอบกับ การที่ดัชนีราคาหุ้นในช่วง 3 วันทำการที่ผ่านมาปรับตัวลงมากกว่า 100 จุด ดังนั้นจึงมีโอกาสที่จะเห็นการรีบาวน์ ซึ่งตั้งแต่ช่วงบ่ายเมื่อวานนี้ ก็เริ่มมีแรงซื้อกลับเข้ามาบ้างแล้ว เพราะนักลงทุนมองว่าราคาหุ้นเริ่มปรับตัวลงอย่างไม่มีเหตุผล พร้อมให้แนวรับ 895-900 และ 870 จุด แนวต้าน 930-940 จุด
"สถานการณ์ขณะนี้ยังไม่แน่นอน คนก็ยังไม่อยากถือหุ้นอะไรมาก ที่มีแรงซื้อเขามาก็เป็นการเก็งกำไรมากกว่า สำหรับพอร์ตระยะยาวคิดว่าเนื่องจากสถานการณ์ไม่แน่นอน อาจจะต้องหาจังหวะลดพอร์ตลง ใครที่ติดหุ้นก็ควรที่จะทยอยลดพอร์ตบ้าง รอดูสถานการณ์ให้ชัดเจนก่อน"นายอภิชาติ กล่าว